CELEX: 32016D1967
Language: sl
Date: 2016-11-08 00:00:00
Title: Izvedbeni sklep Komisije (EU) 2016/1967 z dne 8. novembra 2016 o spremembi člena 3 Odločbe 2002/757/ES o začasnih izrednih fitosanitarnih ukrepih za preprečevanje vnosa škodljivega organizma Phytophthora ramorum Werres, De Cock & Man in 't Veld sp. nov. v Skupnost in njegovega širjenja v Skupnosti (notificirano pod dokumentarno številko C(2016) 7075)

10.11.2016   
            
            
               SL
            
            
               Uradni list Evropske unije
            
            
               L 303/21
            
         IZVEDBENI SKLEP KOMISIJE (EU) 2016/1967
   z dne 8. novembra 2016
   o spremembi člena 3 Odločbe 2002/757/ES o začasnih izrednih fitosanitarnih ukrepih za preprečevanje vnosa škodljivega organizma Phytophthora ramorum Werres, De Cock & Man in 't Veld sp. nov. v Skupnost in njegovega širjenja v Skupnosti
   
      
         (notificirano pod dokumentarno številko C(2016) 7075)
      
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti četrtega stavka člena 16(3) Direktive,
   ob upoštevanju naslednjega:
   
               (1)
            
            
               V skladu s prvim pododstavkom člena 3(1) Odločbe Komisije 2002/757/ES (2) se lahko občutljive rastline in občutljiv les vnesejo na ozemlje Unije le, če so skladni z nujnimi fitosanitarnimi ukrepi iz točk 1a in 2 Priloge I k navedeni odločbi. Drugi pododstavek člena 3(1) Odločbe 2002/757/ES določa odstopanje za žagan les brez lubja vrste Acer macrophyllum Pursh in iz rodu Quercus spp. L. s poreklom iz Združenih držav Amerike. Navedeni les se lahko vnaša v Unijo do 30. novembra 2016, čeprav ni v skladu s pogoji iz točke 2 Priloge I k navedeni odločbi, če izpolnjuje pogoje iz Priloge II k navedeni odločbi.
            
         
               (2)
            
            
               Izvedbeni sklep Komisije (EU) 2015/893 (3) določa zahteve za vnos žaganega lesa brez lubja vrst Acer spp. s poreklom iz tretjih držav v Unijo. Navedene zahteve veljajo za nujne za fitosanitarno varstvo ozemlja Unije pred vrsto Anoplophora glabripennis (Motschulsky) in kakršno koli odstopanje od njih bi moralo veljati za neupravičeno. Za navedeno vrsto žaganega lesa brez lubja zato ne bi smelo več veljati odstopanje, določeno v Odločbi Komisije 2002/757/ES.
            
         
               (3)
            
            
               Na podlagi informacij, ki jih države članice redno predložijo Komisiji, je mogoče ugotoviti, da uporaba posebnih pogojev iz Priloge II k Odločbi 2002/757/ES zadostuje za preprečevanje vnosa škodljivih organizmov v Unijo. Države članice bi morale še naprej uporabljati navedene pogoje glede žaganega lesa brez lubja iz rodu Quercus spp. L. s poreklom iz Združenih držav Amerike. Presoja tehničnih podatkov, ki si jih predložile Združene države Amerike, kaže, da program za potrjevanje žaganega trdega lesa, sušenega v pečeh, iz člena 6a(3) Odločbe 2002/757/ES učinkovito deluje.
            
         
               (4)
            
            
               Zato bi bilo treba odobritev odstopanja glede žaganega lesa brez lubja iz rodu Quercus spp. L. s poreklom iz Združenih držav Amerike podaljšati do 31. decembra 2026, da bi se izognili nepotrebnim motnjam v trgovini v zvezi z navedenim lesom.
            
         
               (5)
            
            
               Odločbo 2002/757/ES bi bilo zato treba ustrezno spremeniti.
            
         
               (6)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   Sprememba Odločbe 2002/757/ES
   Drugi pododstavek člena 3(1) Odločbe 2002/757/ES se nadomesti z naslednjim:
   
      „Z odstopanjem od prvega pododstavka se lahko žagan les brez lubja iz rodu Quercus spp. L. s poreklom iz Združenih držav Amerike vnaša v Unijo do 31. decembra 2026, čeprav ni v skladu s točko 2 Priloge I k tej odločbi, če izpolnjuje pogoje iz Priloge II k tej odločbi.“
   
   Člen 2
   Naslovniki
   Ta sklep je naslovljen na države članice.
   
      V Bruslju, 8. novembra 2016
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 169, 10.7.2000, str. 1.
   
      (2)  Odločba Komisije 2002/757/ES z dne 19. septembra 2002 o začasnih izrednih fitosanitarnih ukrepih za preprečevanje vnosa škodljivega organizma Phytophthora ramorum Werres, De Cock & Man in 't Veld sp. nov. v Skupnost in njegovega širjenja v Skupnosti (UL L 252, 20.9.2002, str. 37).
   
      (3)  Izvedbeni sklep Komisije (EU) 2015/893 z dne 9. junija 2015 o ukrepih za preprečevanje vnosa vrste Anoplophora glabripennis (Motschulsky) v Unijo in njenega širjenja v Uniji (UL L 146, 11.6.2015, str. 16).